Komunikacija danske vlade u pogledu poziva na podnošenje prijava za dozvole za traženje i vađenje ugljikovodika u području Sjevernog mora

Osmi danski poziv za izdavanje dozvola

(Tekst značajan za EGP)

(2018/C 347/05)

U skladu s člankom 3. stavkom 2. točkom (a) Direktive 94/22/EZ Europskog parlamenta i Vijeća od 30. svibnja 1994. o uvjetima za davanje i korištenje odobrenja za traženje, istraživanje i proizvodnju ugljikovodika (1), ovime vas obavještavamo da se na temelju odjeljka 12. stavka 1. točke (a) Zakona o iskorištavanju podzemnih resursa Danske (vidjeti Akt o konsolidaciji br. 960 od 13. rujna 2011., kako je naknadno izmijenjen), prijave za dozvole za područje Sjevernog mora na danskom epikontinentalnom pojasu zapadno od 6° 15′ istočne zemljopisne dužine (ED50) (Central Graben i susjedna područja) mogu podnijeti do 12 sati 1. veljače 2019. Ako je razdoblje od dana objave ove obavijesti u Službenom listu Europske unije do 1. veljače 2019. kraće od 90 dana, prijave se mogu podnijeti do 12 sati 90. dana nakon njezine objave u Službenom listu ili, ako je 90. dan vikend, državni praznik, Dan Ustava, Badnjak ili Stara godina, do 12 sati sljedećeg radnog dana.

Mogu se podnijeti prijave za dozvole za traženje i vađenje ugljikovodika u dijelovima područja unutar ili u blizini Central Grabena u Sjevernom moru za koje nije izdana dozvola, kao što je prikazano na karti koja je dostupna na web-mjestu Danske agencije za energiju. Na sjeveru, zapadu i jugu, područje je omeđeno granicama epikontinentalnog pojasa s Norveškom, Ujedinjenom Kraljevinom i Njemačkom, a na istoku na 6° 15′ istočne zemljopisne dužine (ED50).

Prijave se mogu podnijeti i za dozvole za traženje i vađenje ugljikovodika u slojevima za koje nije izdana dozvola ispod područja za koje je izdana dozvola ograničenima odozdo i slojevima iznad tog područja ograničenima odozgo.

Prijave se mogu podnijeti i za područja čiji se status mijenja iz područja za koje je izdana dozvola u područje za koje nije izdana dozvola 90 dana prije roka za podnošenje prijava.

Odredbe i mjerila u smislu članka 5. stavka 1. Direktive 94/22/EZ (vidjeti Akt o konsolidaciji br. 960 od 13. rujna 2011. o iskorištavanju podzemnih resursa Danske, kako je naknadno izmijenjen) objavljeni su 26. lipnja 2018. u Službenom listu br. 120. pod „Razne obavijesti: pozivi na podnošenje ponuda”.

U skladu s Direktivom 2001/42/EZ Europskog parlamenta i Vijeća od 27. lipnja 2001. o procjeni učinaka određenih planova i programa na okoliš (2), dansko Ministarstvo za energetiku, komunalne usluge i klimu provelo je procjenu utjecaja na okoliš plana na kojem se temelji postupak poziva na podnošenje ponuda. Dodatni podaci o planu i procjeni objavljeni su na internetskim stranicama Danske agencije za energiju.

Prijave se šalju na sljedeću adresu, na kojoj možete tražiti dodatne informacije na temelju Direktive 94/22/EZ:

Dansko Ministarstvo za energetiku, komunalne usluge i klimu Danska agencija za energiju Amaliegade 44 1256 Copenhagen K DANSKA Tel. +45 33926700 E-pošta: ens@ens.dk Internetska stranica: http://www.ens.dk, http://www.ens.dk/8thRound (informacije o osmom pozivu za izdavanje dozvola i procjeni utjecaja na okoliš)

Danska agencija za energiju seli se na drugu lokaciju početkom 2019. Stoga se podnositelji potiču na informiranje o adresi za dostavu s pomoću internetske stranice Agencije ili telefonskim pozivom.

Očekuje se da će se dozvole dodjeljivati u roku od šest mjeseci nakon završetka razdoblja za podnošenje prijava.

(1) SL L 164, 30.6.1994., str. 3.

(2) SL L 197, 21.7.2001., str. 30.